Pusanas
Pusanas arba Busanas (kor. 부산 = Pusan) – antras pagal dydį miestas Pietų Korėjoje, turintis apie 3,6 mln. gyventojų. Tai didžiausias šalies ir penktas pagal dydį pasaulio uostas, įsikūręs šalies pietryčiuose, Korėjos sąsiaurio pakrantėje, Nakdongo upės slėniuose. Pagal administracinį suskirstymą Pusanas turi metropolinio miesto statusą. Pusane išvystyta mašinų, metalurgijos, chemijos, tekstilės, maisto pramonė, žuvininkystė, logistika, turizmas. Mieste vyko 2002 metų Azijos žaidynės ir XVII pasaulio futbolo čempionatas, 2005-taisiais – APEC susitikimas. Netoli Busano yra seniausia ir vis dar tebeveikianti Pietų Korėjos atominė jėgainė Kori.